بیرلشمیش میللت‌لر تشکیلاتی‌نین امنیت شوراسی (بمگک)، یمن، سوما‌لی، نیجریه‌نین قوزئیی و گونئی سودان‌دا چاتیشما‌لار سببیله 20 میلیون اینسانین قیت‌لیقلا قارشی-قارشییا اولدوغونو ایفاده ائتدی.
شورانین 15 اؤلکه‌نین ده تصدیقیله قبول ائدیلن باشقان‌لیق بیلدیریش‌لرینده (PRST)، 4 اؤلکه‌دکی چاتیشما‌لارین سیویل اها‌لی اوزرین‌دکی اینسانی تأثیرین‌دن دویولان ناراحات‌لیق پایلاشیلدی.
بو اؤلکه‌لرده ضد دوشن طرف‌لرین داواملی اینسانی کؤمک گیریشینه ایجازه وئرمدیک‌لرینه دقت چکیلن معلوماتدا، 20 میلیون اینسانین بو سببله قیت‌لیق ریسکی یاشادیغی وورغولانیب.
معلوماتدا، طرف‌لره یاردیم‌لاری انگللمملری و سیویل‌لری قوروما‌لاری چاغیریشی ائدیلدی.
معلوماتدا، بمت-نین باش کاتیبی آنتونیو گوترشدن بو دؤرد اؤلکه‌ده یاردیم‌لارین سیویل‌لره چاتماسینی مانع تؤره‌دن طرف‌لره و بو پروبلمین حلّ یول‌لارینا باغلی راپور حاضیرلاماسی دا ایستندی.
دیگر طرف‌دن بیرلشمیش میللت‌لر تشکیلاتی‌نین امنیت شوراسیندا قبول ائدیلن معلوماتا باغلی یازی‌لی آچیقلاما وئرن آمریکانین بمت-دکی دایمی نماینده‌سی نیکی هیلی، قیتلیغین باریش و امنیتله بیرباشا علاقه‌سی اولدوغونو ایفاده ائده‌رک، بیرلشمیش میللت‌لر تشکیلاتی‌نین امنیت شوراسی‌نین ایلک دفعه چاتیشما‌لار و قیت‌لیق آراسیندا علاقه قوران بیر متنی قبول ائتدیگینه دقتی چکدی.
اینگیلتره‌نین بمت-دکی دایمی نماینده‌سی متیو ری کرافت دا ژورنالیست‌لره ائتدیگی آچیقلامادا،
"آجلیغا آرتیق یالنیز ایقلیم شرایطی یا دا قالابالیق اها‌لی دئییل عینی زاماندا اینسان الیله رئال‌لاشان تدبیرلر و خصوصیله ده چاتیشما‌لار سبب اولور." دئدی.
ری کرافت، بو موضوعنون بیرلشمیش میللت‌لر تشکیلاتی‌نین امنیت شوراسی گوندمینه آلینماسی‌نین و حلۀ آرانماسی‌نین اهمیت‌لی اولدوغونو وورغولادی.
